Poročilo šestega vseslovenskega tabora alpinističnih družin - Civetta 2013
Tudi v letošnjem letu smo izvedli vseslovenski alpinistični tabor družin. Tabor je potekal od 20.7.2013 do 27.7.2013 v mestecu Zoldo Alto pod vznožjem Civette v Dolomitih. Bazo smo si postavili v prijaznem in predvsem za otroke zelo urejenem kampu Civetta. Letošnji tabor je zaznamovala druščina odsekov: AO Rašica, AO Matica - Ljubljana, PAK-Posavski alpinistični klub, Črnuški AO. Skupaj se nas je nabralo 11 odraslih in 11 otrok.
Prvi dan je bil spoznavni dan, zato smo se vse družine odpravile v plezališče Farenzena blizu Agorda, večer pa zaključili s slastnimi palačinkami. Že takoj naslednji dan, so se moške naveze odpravile pod vznožje Civette in Moiazze. Prvi vzponi so minili predvsem v raziskovanju gora in pravih smeri, ter plezanju nepoimenovanih variant. Ženski del ekipe, ki je na vrsto prišel naslednji dan, je tako dobil odlične napotke, glede dostopov do pravih sten in smeri, zato so nam prvi vzponi minili brez večjih težav . Tudi otroci so imeli že v ponedeljek prvi gorski izziv, saj smo se z gondolo odpravili na Crep di Pecol, od tam pa peš nadaljevali po vseh okoliških planotah s prečudovitim razgledom na Civetto in Moiazzo. Zaslužen počitek in lov na skriti zaklad je potekal na eni od tamkajšnjih koč, nato pa vsi utrujeni nazaj v dolino, kuhat kosilo za očke.  Prvo polovico tedna so stene v Civetti in Moiazzi osvajale večinoma iste naveze, ki pa so se v drugi polovici tedna pomešale še z ostalimi člani AO Rašice. Plezali smo smeri od IV do 7+ stopnje. V vmesnem času pa so si otroci krajšali čas z namiznim nogometom, pink-ponk turnirji, skakanjem po otroškem igrišču, iskanju zatočišča pred dežjem v mini hišici, pletenju zapestnic, organizirana pa je bila tudi ustvarjalna delavnica, kjer je vsak izdelal svojo zastavo za na šotor. Skupaj smo se odpravili tudi na raziskovanje mesteca Zoldo Alto, ter si privoščili sladoled. V petek pa smo organizirali še skupinski izlet na goro Rite, kjer smo obiskali tudi Messnerjev planinski muzej. M.Rite nudi prečudovit razgled na velik del Dolomitov, sam muzej pa nas je pustil nekoliko razočarane. Poleg sten v Civetti in Moiazzi je en del skupine obiskal tudi plezališče Erto blizu Longarone. 
Seznam preplezanih smeri: Tore Jolanda-Topo, Pala del Bo-Decima/Cimpellin (največkrat ponovljeni smeri), Pala di Biel-steber Spigolo Soraru, Torre di Valgrande-Carlesso/Menti, Tore d'Alleghe-Kelemina, Torre Pala Della Gigia-Via Benvegnu, Tore Jolanda-Super Soro, Pala Delle Masenade Colatoio Nero.

